Բրոնտե Քեմփբել

Բրոնտե Քեմփբել (անգլ.՝ Bronte Campbell, մայիսի 14, 1994(1994-05-14), Բլանտայր, Մալավի), ավստրալիացի լողորդուհի, օլիմպիական երկակի չեմպիոն (2016, 2020), աշխարհի հնգակի չեմպիոն, Համագործակցության խաղերի հնգակի հաղթող։ Մասնագիտացել է 50 և 100 մետր մրցատարածության վրա ազատ ոճի լողում։


== Կենսագրություն ==
Բրոնտե Քեմփբելը ծնվել է 1994 թվականի մայիսի 14-ին Բլանտայրում (Մալավի)։ Նա հարավաֆրիկացիներ Էրիկ (հաշվապահ) և Ջեննի (բուժքույր) Քեմփբելների հինգ երեխաներից երկրորդն է։ Նա ունի ավագ քույր՝ Քեյթը, երկու կրտսեր քույրեր՝ Ջեսիկա, Էբիգեյլ և կրտսեր եղբայր՝ Հեմիշը։ Հեմիշը ծանր մանկական ուղեղային կաթված ունի և շուրջօրյա խնամքի կարիք ունի։ Նա ծնվել է Բրոնտեի ծննդյան օրը և նրանից փոքր է չորս տարով։ Ջենին նախկինում զբաղվել է սինխրոն լողում և սովորեցրել է լողալ իր չորս դուստրերին։ 2001 թվականին ընտանիքը տեղափոխվել է Ավստրալիա, որտեղ էլ քրոջ հետ սկսել է լողով զբաղվել նույն մարզչի մոտ։
Քեյթը նույնպես մրցումային լողորդ է և ժամանակին աշխարհի ռեկորդները սահմանել ինչպես կարճ, այնպես էլ 100 մետր ազատ ոճով լողում։ Բրոնտեն և Քեյթը 1972 թվականի Օլիմպիական խաղերից ի վեր նույն օլիմպիական թիմի կազմում հանդես եկած առաջին ավստրալիացի քույրերն են և առաջին ավստրալիացի քույրերը, որոնք երբևէ մասնակցել են Օլիմպիական խաղերի լողի միևնույն մրցմանը։ 2015 թվականին նրանք դարձել են պատմության մեջ առաջին հարազատ քույրերը, որոնք հայտնվել են աշխարհի անհատական առաջնությունների նույն պատվո հարթակի վրա, երբ Բրոնտեն ստացել է ոսկե, իսկ Քեյթը՝ բրոնզե մեդալ 100 մետր մրցատարաությունում)։
Բրոնտե Քեմփբելը սովորել է Քվինսլենդի տեխնոլոգիական համալսարանում։
Քեմփբելն այցելում է Բրիսբենի տեղական բապտիստական եկեղեցի։
Բրոնտե Քեմփբելը նաև բանաստեղծուհի է, գրում է բանաստեղծություններ և մրցումներից առաջ կարդում է դրանք լողի թիմի համար՝ նրանց ոգևորելու համար։


== Կարիերա ==
2009 թվականին Բրոնտե Քեմփբելը հաղթել է Ավստրալիայի պատանեկան օլիմպիական փառատոնում 50 մետր ազատ ոճում, 2011 թվականին Լիմայում կայացած աշխարհի պատանեկան առաջնությունում նվաճել է ոսկե մեդալ։
2012 թվականին ընդգրկվել է Ավստրալիայի ազգային հավաքականում Լոնդոնի Օլիմպիական խաղերին մասնակցելու համար, արդյունքում 50 մետր ազատ ոճում գրավել է 10-րդ ամփոփիչ տեղը։
2013 թվականին Ավստրալիայի առաջնությունում 50 և 100 մետր ազատ ոճում նվաճել է արծաթե մեդալ՝ այդպիսով ընդգրկվելով ազգային հավաքականի կազմում՝ մասնակցելու 2013 թվականի աշխարհի առաջնությանը Բարսելոնայում, որտեղ ազգային հավաքականի կազմում 4×100 մետր փոխանցումալողում դարձել է արծաթե մեդալակիր։
2015 թվականին Կազանում կայացած աշխարհի առաջնությունում դարձել է աշխարհի եռակի չեմպիոն՝ նվաճելով ոսկե մեդալներ 50 մ և 100 մ ազատ ոճում, ինչպես նաև 4×100 մետր ազատ ոճի փոխանցումալողում։ Մրցումային վերջին օրը 4×100 մետր համակցված փոխանցումալողում նվաճել է բրոնզե մեդալ։
2016 թվականի Ամառային օլիմպիական խաղերում Քեմփբելը ներկայացրել է Ավստրալիան 50 մ և 100 մ ազատ ոճով լողում, ինչպես նաև 4×100 մ ազատ ոճում (որում նրանք գրավել են առաջին տեղը և սահմանել նոր համաշխարհային ռեկորդ)։ Չնայած այն հանգամանքին, որ Քեմփբելը եղել է աշխարհի գործող չեմպիոն 50 և 100 մ ազատ ոճում, նա որևէ մեդալ չի նվաճել այդ մրցաշարերում։
2019 թվականին Գոլդ Քոստում անցկացված Համագործակցության խաղերում նվաճել է ոսկե մեդալ 4x100 մ ազատ ոճում, արծաթե մեդալ 50 մ ազատ ոճում և ոսկե մեդալներ 100 մ ազատ ոճում ու 4x100 մ փոխանցումալողում։
Բրոնտե Քեմբելը նկարահանվել է «Գլուխ ջրի վրա» (անգլ.՝ «Head Above Water») վավերագրական ֆիլմում, որը նվիրված է ավստրալիացի չորս լողորդների՝ Իան Տորպին Քայլ Չալմերսին, Քոդի Սիմփսոնին և իրեն՝ Բրոնտե Քեմփբելին։
2020 թվականի Տոկիոյի Օլիմպիական խաղերում Բրոնտե Քեմփբելը արժանացել է ոսկե մեդալի կանանց 4x100 մ ազատ ոճով փոխանցումալողում և բրոնզե մեդալի 4x100 խառը համակցված փոխանցումալողում։


== Ծանոթագրություններ ==


== Արտաքին հղումներ ==
Twitter